**Έκθεση της Κοινοβουλευτικής Επιτροπής Περιβάλλοντος για τους κανονισμούς «Οι περί Προστασίας και Ευημερίας των Ζώων (Προστασία Σκύλων και Γάτων σε Εκτροφεία, Ξενοδοχεία, Καταφύγια και Υποστατικά Προσωρινής Φύλαξης) (Τροποποιητικοί) Κανονισμοί του 2022»**

**Παρόντες:**

|  |  |
| --- | --- |
| Χαράλαμπος Θεοπέμπτου, πρόεδρος | Αντρέας Καυκαλιάς |
| Νίκος Κέττηρος | Χρύσανθος Σαββίδης |
| Πρόδρομος Αλαμπρίτης | Λίνος Παπαγιάννης |
| Ρίτα Θεοδώρου Σούπερμαν |  |

Η Κοινοβουλευτική Επιτροπή Περιβάλλοντος μελέτησε τους πιο πάνω κανονισμούς σε πέντε συνεδρίες της, που πραγματοποιήθηκαν στις 22 και 29 Ιουνίου, στις 6 Ιουλίου, στις 19 Οκτωβρίου και στις 16 Νοεμβρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Γεωργίας, Αγροτικής Ανάπτυξης και Περιβάλλοντος, των Κτηνιατρικών Υπηρεσιών του ίδιου υπουργείου, του Τμήματος Πολεοδομίας και Οικήσεως του Υπουργείου Εσωτερικών, της Νομικής Υπηρεσίας της Δημοκρατίας, της Ένωσης Δήμων Κύπρου, της Ένωσης Κοινοτήτων Κύπρου, της Ένωσης Φιλοζωικών Οργανώσεων Κύπρου - Φωνή για τα Ζώα της Κύπρου (CVA) και του Κυνολογικού Ομίλου Κύπρου. Η Επίτροπος Περιβάλλοντος, η Κυπριακή Εταιρεία Προστασίας Ζώων (CSPCA), το Παγκύπριο Σωματείο Καταστηματαρχών Κατοικίδιων Ζώων και το καταφύγιο σκύλων «Nicosia Dog Shelter & Rescue Services», παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης των κανονισμών παρευρέθηκαν επίσης τα μέλη της επιτροπής κ. Σάβια Ορφανίδου, Μαρίνα Νικολάου, Χρίστος Ορφανίδης και Μιχάλης Γιακουμή.

Επισημαίνεται περαιτέρω ότι, κατ’ εξαίρεσιν της συνήθους διαδικασίας συζήτησης, οι υπό αναφορά κανονισμοί εξετάστηκαν από την επιτροπή κατά προτεραιότητα για λόγους που επιβάλλονται από τον σκοπό τους, σύμφωνα με τις πρόνοιες του Κανονισμού 40Α(3) του Κανονισμού της Βουλής των Αντιπροσώπων. Ειδικότερα, για τη συζήτηση των κανονισμών ακολουθήθηκε η προβλεπόμενη στον Κανονισμό της Βουλής διαδικασία όσον αφορά τα στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Σκοπός των προτεινόμενων κανονισμών, οι οποίοι εκδίδονται δυνάμει των διατάξεων των άρθρων 6, 9, 10 και 32 του περί Προστασίας και Ευημερίας των Ζώων Νόμου, είναι η τροποποίηση των περί Προστασίας και Ευημερίας των Ζώων (Προστασία Σκύλων και Γάτων σε Εκτροφεία, Ξενοδοχεία, Καταφύγια και Υποστατικά Προσωρινής Φύλαξης) Κανονισμών, ώστε να επεκταθεί η προβλεπόμενη στους βασικούς κανονισμούς μεταβατική περίοδος εντός της οποίας τα εκτροφεία, ξενοδοχεία ή καταφύγια σκύλων ή/και γάτων μπορούν να συνεχίσουν τη λειτουργία τους, εξαιρούμενα από την υποχρέωση προσκόμισης αντίγραφου πολεοδομικής άδειας και άδειας οικοδομής αναφορικά με τα υποστατικά τους. Συγκεκριμένα, σύμφωνα με το αρχικό κείμενο των προτεινόμενων κανονισμών, η προβλεπόμενη στους βασικούς κανονισμούς μεταβατική περίοδος των δεκαοκτώ (18) μηνών από την ημερομηνία έναρξης της ισχύος των βασικών κανονισμών αντικαθίσταται από μεταβατική περίοδο των σαράντα οκτώ (48) μηνών από την ημερομηνία έναρξης της ισχύος των βασικών κανονισμών.

Σημειώνεται ότι οι βασικοί κανονισμοί τέθηκαν σε ισχύ με τη δημοσίευσή τους στην Επίσημη Εφημερίδα της Δημοκρατίας στις 15 Νοεμβρίου 2019 και, σύμφωνα με την υφιστάμενη μεταβατική διάταξη, υποστατικά που λειτουργούσαν πριν από την έναρξη της ισχύος των βασικών κανονισμών, χωρίς να συμμορφώνονται πλήρως με τις πρόνοιες των εν λόγω κανονισμών, μπορούσαν να συνεχίσουν τη λειτουργία τους για δεκαοκτώ (18) μήνες, ήτοι μέχρι τις 15 Μαΐου 2021, ημερομηνία η οποία έχει ήδη παρέλθει. Συνεπώς, η προτεινόμενη νέα μεταβατική περίοδος έχει αναδρομική ισχύ από τις 16 Μαΐου 2021.

Σύμφωνα με τα στοιχεία που τέθηκαν ενώπιον της επιτροπής από το Υπουργείο Γεωργίας, Αγροτικής Ανάπτυξης και Περιβάλλοντος, οι υπό τροποποίηση βασικοί κανονισμοί απαιτούν την αδειοδότηση, ήτοι την εξασφάλιση πιστοποιητικού διασφάλισης των όρων ευημερίας των ζώων, για τη λειτουργία εκτροφείου στο οποίο κρατούνται ζώα με σκοπό την αναπαραγωγή τους για κερδοσκοπικό σκοπό, ξενοδοχείου στο οποίο κρατούνται ζώα με σκοπό την προσωρινή παραμονή ή φιλοξενία τους για κερδοσκοπικό σκοπό και δεν προορίζονται για πώληση, καταφυγίου στο οποίο κρατούνται ζώα με σκοπό την παραμονή τους για μη κερδοσκοπικό σκοπό και/ή υποστατικού προσωρινής φύλαξης σκύλων στο οποίο κρατούνται αδέσποτοι σκύλοι υπό την ευθύνη του δημοτικού ή κοινοτικού συμβουλίου. Σύμφωνα με τα ίδια στοιχεία, για την έκδοση του εν λόγω πιστοποιητικού απαιτείται μεταξύ άλλων η υποβολή αντιγράφου της πολεοδομικής άδειας και της άδειας οικοδομής του υποστατικού, ωστόσο, παρά την πάροδο της αρχικής μεταβατικής περιόδου των δεκαοκτώ (18) μηνών προς πλήρη συμμόρφωση με τις διατάξεις των βασικών κανονισμών, τα πλείστα επηρεαζόμενα υποστατικά εξακολουθούν να παρουσιάζουν σημαντικές κατασκευαστικές και/ή πολεοδομικές ελλείψεις, γι’ αυτό κρίθηκε αναγκαία η επέκταση της μεταβατικής περιόδου που είχε αρχικά παρασχεθεί.

Στο πλαίσιο της συζήτησης των προτεινόμενων κανονισμών, οι εκπρόσωποι των εμπλεκόμενων φορέων συμφώνησαν με τους σκοπούς και τις επιδιώξεις τους, ωστόσο επισήμαναν την ανάγκη περαιτέρω επέκτασης της προτεινόμενης μεταβατικής περιόδου, καθότι θεωρούν ότι αυτή δεν είναι αρκετή για την πλήρη συμμόρφωση των επηρεαζόμενων υποστατικών. Ειδικότερα, η εκπρόσωπος της Ένωσης Φιλοζωικών Οργανώσεων Κύπρου - Φωνή για τα Ζώα της Κύπρου (CVA), με υπόμνημά της που κατέθεσε στην επιτροπή, εισηγήθηκε την επέκταση της εν λόγω μεταβατικής περιόδου έως την 15η Νοεμβρίου 2025.

Υπό το φως της πιο πάνω θέσης των εμπλεκόμενων φορέων, η επιτροπή, με τη σύμφωνη γνώμη του Υπουργείου Γεωργίας, Αγροτικής Ανάπτυξης και Περιβάλλοντος, αποφάσισε την επέκταση της προτεινόμενης μεταβατικής περιόδου και τροποποίησε τη σχετική πρόνοια των προτεινόμενων κανονισμών, ώστε υποστατικά που λειτουργούσαν πριν από την έναρξη της ισχύος των βασικών κανονισμών και δεν πληρούν την απαίτηση για εξασφάλιση πολεοδομικής άδειας και άδειας οικοδομής να συνεχίσουν τη λειτουργία τους έως την 15η Νοεμβρίου 2024.

Στο πλαίσιο της συζήτησης, η επιτροπή τόνισε ότι κατά τη μεταβατική περίοδο που θα δοθεί οι αρμόδιες κρατικές υπηρεσίες πρέπει να λάβουν τα αναγκαία μέτρα για στήριξη των επηρεαζόμενων υποστατικών, προκειμένου αυτά να ανταποκριθούν πλήρως στις απαιτήσεις της σχετικής νομοθεσίας***.*** Επιπρόσθετα, η επιτροπή επισήμανε ότι η πρόσδοση αναδρομικής ισχύος στους κανονισμούς, χωρίς να προβλέπεται ρητά τέτοια εξουσιοδότηση στον οικείο νόμο, συνιστά κενό που καθιστά την προτεινόμενη ρύθμιση υπερβαίνουσα της παρεχόμενης νομοθετικής εξουσιοδότησης (ultra vires*).* Σημειώνεται συναφώς ότι προς αντιμετώπιση του πιο πάνω εγερθέντος από την επιτροπή νομικού ζητήματος κατατέθηκε από μέρους της πρόταση νόμου που τροποποιεί τις σχετικές εξουσιοδοτικές διατάξεις του περί Προστασίας και Ευημερίας των Ζώων Νόμου, ώστε να επιτρέπεται η πρόσδοση αναδρομικότητας σε κανονισμούς που εκδίδονται δυνάμει αυτού και αφορούν τη διαδικασία έκδοσης, ανανέωσης ή τροποποίησης αδειών και πιστοποιητικών.

Η Κοινοβουλευτική Επιτροπή Περιβάλλοντος, αφού έλαβε υπόψη όλα όσα τέθηκαν ενώπιόν της, αποφάσισε, κατά πλειοψηφία των μελών της βουλευτών των κοινοβουλευτικών ομάδων του Δημοκρατικού Συναγερμού και ΑΚΕΛ-Αριστερά-Νέες Δυνάμεις, να εισηγηθεί στη Βουλή την έγκριση των κανονισμών.

Ο πρόεδρος της επιτροπής βουλευτής του Κινήματος Οικολόγων-Συνεργασία Πολιτών, το μέλος της βουλευτής της κοινοβουλευτικής ομάδας του Δημοκρατικού Κόμματος και το μέλος της βουλευτής του Εθνικού Λαϊκού Μέτωπου επιφυλάχθηκαν να τοποθετηθούν επί των προνοιών των κανονισμών κατά τη συζήτησή τους ενώπιον της ολομέλειας του σώματος.

30 Νοεμβρίου 2022

Αρ. Φακ.: 23.03.059.016-2022

ΑΒ,ΑΦ,ΣΓ/ΠΧ, ΜΚ/ΧΓ